ನಗರದ ಆಟೊಗಳಿಗಿಲ್ಲ ನಿರ್ದಿಷ್ಟ ನೆಲೆ ಕಲಬುರ್ಗಿ: ಸುಮಾರು 6 ಲಕ್ಷ ಜನಸಂಖ್ಯೆ ಹೊಂದಿರುವ ಕಲಬುರ್ಗಿ ನಗರ ದಿನದಿಂದ ದಿನಕ್ಕೆ ಬೆಳೆಯುತ್ತಲೇ ಇದೆ. ಅದಕ್ಕೆ ತಕ್ಕಂತೆ ಸಾರಿಗೆ ವ್ಯವಸ್ಥೆ ಇನ್ನೂ ಸುಧಾರಿಸಿಲ್ಲ. ಎಲ್ಲೆಂದರಲ್ಲಿ ನಿಂತುಕೊಂಡು, ಪ್ರಯಾಣಿಕರನ್ನು ಹತ್ತಿಸಿಕೊಳ್ಳುವ ಆಟೊಗಳಿಂದಾಗಿ ದ್ವಿಚಕ್ರ ವಾಹನ ಮತ್ತು ಕಾರು ಚಾಲಕರು ಎಚ್ಚರಿಕೆಯಿಂದಲೇ ವಾಹನ ಚಲಾಯಿಸಬೇಕಿದೆ. ಆಟೊಗಳು ಹೀಗೆ ಅಡ್ಡಾದಿಡ್ಡಿ ಚಲಿಸುವುದಕ್ಕೆ ಬ್ರೇಕ್ ಹಾಕಲು ನಗರದ ಆಯಕಟ್ಟಿನ ಸ್ಥಳಗಳು, ವೃತ್ತಗಳಲ್ಲಿ ಆಟೊ ನಿಲ್ದಾಣಗಳನ್ನು ಸ್ಥಾಪಿಸಬೇಕು ಎಂಬ ಬೇಡಿಕೆ ಹಳೆಯದು. ಆದರೆ, ಕೆಲವೇ ಕೆಲವು ಕಡೆಗಳಲ್ಲಿ ಮಾತ್ರ ಆಟೊ ನಿಲ್ದಾಣಗಳಿವೆ. ಅವೂ ಕೂಡಾ ನಿರೀಕ್ಷಿತ ಮಟ್ಟದಲ್ಲಿ ಕೆಲಸ ಮಾಡುತ್ತಿಲ್ಲ ಎಂಬ ಆರೋಪಗಳಿವೆ. ಒಂದು ಅಂದಾಜಿನ ಪ್ರಕಾರ, ಕೆಲ ವರ್ಷಗಳ ಹಿಂದೆ ನಗರದ 103 ಕಡೆಗಳಲ್ಲಿ ಆಟೊ ನಿಲ್ದಾಣಗಳಿದ್ದವು. ಅವುಗಳ ಪೈಕಿ ಹೆಚ್ಚೆಂದರೆ ಏಳೆಂಟು ಕಡೆ ನಿಲ್ದಾಣಗಳಿವೆ. ರಸ್ತೆಗಳ ಅತಿಕ್ರಮಣ, ಹೆಚ್ಚುತ್ತಿರುವ ವಾಹನ ದಟ್ಟಣಿ, ಮಾಲ್ಗಳ ಎದುರು ಆಟೊಗಳ ನಿಲುಗಡೆಗೆ ಹೆಚ್ಚು ಸಮಯ ಸಿಗದೇ ಇರುವುದರಿಂದ ಸಂಚಾರದಲ್ಲಿ ಅರಾಜಕತೆ ಮುಂದುವರಿದಿದೆ. ಸಂಚಾರ ವಿಭಾಗದ ಪೊಲೀಸರು ಇಲ್ಲದ ಕಡೆಗಳಲ್ಲಿ ಯಾವುದೇ ಸಂಚಾರ ನಿಯಮಗಳು ಪಾಲನೆಯಾಗುತ್ತಿಲ್ಲ. ಅದಕ್ಕೆ ಹೆಚ್ಚಿನ ಕೊಡುಗೆ ಆಟೊ ಚಾಲಕರದೇ ಎಂದು ಪ್ರಯಾಣಿಕರು ದೂರುತ್ತಾರೆ. ಕೆಲ ದಿನಗಳ ಹಿಂದೆ ಬೈಕ್ ಸವಾರರೊಬ್ಬರು ಸರ್ದಾರ್ ವಲ್ಲಭಭಾಯ್ ಪಟೇಲ್ ವೃತ್ತದಲ್ಲಿ ಆಟೊಗೆ ಮುಂದೆ ದಾರಿ ಕೊಡಲು, ಹಿಂದೆ ಉಳಿದಾಗ ಆ ಬೈಕ್ ಪಕ್ಕದಲ್ಲಿ ಏಕಾಏಕಿ ಮತ್ತೊಂದು ಆಟೊ ನುಗ್ಗಿತು. ಇದರಿಂದ ಕಾಲಿನ ಬೆರಳು ಆಟೊ ಚಕ್ರದ ಮೇಲ್ಭಾಗದಲ್ಲಿ ಅಳವಡಿಸಿದ್ದ ರಾಡ್ಗೆ ತಗುಲಿದ್ದರಿಂದ ಮಾಂಸವೇ ಕಿತ್ತು ಬಂತು. ಅದಕ್ಕಾಗಿ ಒಂದು ತಿಂಗಳು ವಿಶ್ರಾಂತಿ ಪಡೆಯಬೇಕಾಯಿತು. ಒಂದೊಂದು ವೃತ್ತದಲ್ಲಿ ಆಟೊ ನಿಲ್ದಾಣಗಳಿದ್ದರೆ ಶಿಸ್ತಿನಿಂದ ಒಂದು ಕಡೆ ನಿಲ್ಲುತ್ತವೆ. ಇದರಿಂದ ಇತರ ವಾಹನಗಳ ಸವಾರರು ನಿರಮ್ಮಳವಾಗಿ ಮುಂದೆ ಸಾಗಬಹುದು. ಹೆಚ್ಚು ಜನನಿಬಿಡ ಸ್ಥಳಗಳಾದ ರಾಷ್ಟ್ರಪತಿ ಚೌಕ, ಜಗತ್ ವೃತ್ತ, ಶಹಾ ಬಜಾರ್, ಶರಣಬಸವೇಶ್ವರ ದೇವಸ್ಥಾನ, ಖಾಜಾ ಬಂದಾ ನವಾಜ್ ದರ್ಗಾ, ರಾಮಮಂದಿರ ವೃತ್ತ, ಜಿಮ್ಸ್, ಇಎಸ್ಐಸಿ, ಕೆಬಿಎನ್ ಆಸ್ಪತ್ರೆಗಳ ಬಳಿ ಆಟೊ ನಿಲ್ದಾಣಗಳ ಅವಶ್ಯಕತೆ ಇದೆ. ಬಸ್ ನಿಲ್ದಾಣ, ರೈಲ್ವೆ ನಿಲ್ದಾಣ, ಸೂಪರ್ ಮಾರ್ಕೆಟ್ ಬಳಿ ಸುಸಜ್ಜಿತ ನಿಲ್ದಾಣಗಳಿವೆ. ಆದರೆ, ಉಳಿದ ಕಡೆ ಆಟೊ ನಿಲ್ದಾಣಗಳು ಎಲ್ಲಿವೆ ಎಂದು ದುರ್ಬೀನು ಹಾಕಿ ಹುಡುಕಬೇಕಾದ ಪರಿಸ್ಥಿತಿ ಇದೆ ಎನ್ನುತ್ತಾರೆ ಹಳೆ ಜೇವರ್ಗಿ ರಸ್ತೆಯ ನಿವಾಸಿ ಶಿಲ್ಪಾ ಕೆ. ರಸ್ತೆಯಲ್ಲೇ ಬರುವ ಆಟೊಗಳಿಗೆ ಕೈ ಮಾಡಿ ಹತ್ತಬೇಕು. ಅವರು ಓಡಿಸುವ ವೇಗ ನೋಡಿದರೆ ಗಾಬರಿಯಾಗುತ್ತದೆ. ಹಿಂದಿನ ವಾಹನಗಳು ಇದಕ್ಕೆ ಡಿಕ್ಕಿ ಹೊಡೆಯುವುದಿಲ್ಲ ಎಂಬುದನ್ನು ಹೇಗೆ ಹೇಳುವುದು. ಹಾಗಾಗಿ, ಕಡ್ಡಾಯವಾಗಿ ಆಟೊ ನಿಲ್ದಾಣಗಳಲ್ಲೇ ಆಟೊಗಳನ್ನು ನಿಲ್ಲಿಸಿ ಅಲ್ಲಿಂದ ಕಾರ್ಯಾಚರಣೆ ಮಾಡುವ ವ್ಯವಸ್ಥೆ ಆಗಬೇಕು ಎನ್ನುತ್ತಾರೆ ಅವರು.